*Tämä artikkeli kertoo vuoden 1982 elokuvasta. Vuoden 2010 elokuvasta on oma artikkelinsa. Hakusana "First Blood" ohjaa tänne. Teron samannimisestä albumista on erillinen artikkeli.*

Kawkawa Laken silta, jossa kuvattiin Rambon kävely sillan yli takaisin Hopen kaupunkiin ennen kuin sheriffi Teasle pidättää hänet. Silta romutettiin vuonna 2011.
**Taistelija** (engl. *First Blood*, tunnetaan myös nimellä **Rambo: First Blood**, Suomessa DVD-julkaisuissa nimellä **Rambo – taistelija**) on vuonna 1982 ensi-iltansa saanut yhdysvaltalainen toimintaelokuva. Elokuva perustuu David Morrellin romaaniin *Ajojahti* (*First Blood*). Elokuvan pääosassa nähdään Sylvester Stallone.

Elokuva on saanut neljä jatko-osaa: *Rambo – taistelija 2* (1985), *Rambo – taistelija 3* (1988), *Rambo* (2008) ja *Rambo: Last Blood* (2019). Ensimmäinen Rambo sijoittuu Hopen pikkukaupunkiin lähellä Portlandin kaupunkia luoteis-Yhdysvalloissa, toinen Vietnamiin, kolmas Afganistaniin, neljäs Myanmariin ja viides Meksikoon. Elokuvasta on ollut suunnitteilla myös Bollywood-versio, jonka pääosaan on kiinnitetty Tiger Shroff. Rambo on elokuvassa Intian armeijan eliittijoukkojen sotilas.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Palattuaan Vietnamin sodasta Yhdysvaltoihin Rambo saapuu Hope-nimiseen pikkukaupunkiin. Seriffi Will Teasle ei kuitenkaan halua kulkureita kaupunkiinsa. Rambo haluaa paikan, jossa hän voisi syödä, mutta Teasle kuljettaa hänet pois kaupungista. Ramboa harmittaa Teaslen asenne, ja hän päättää kääntyä kävelemään takaisin kohti Hopea. Teasle pidättää Rambon irtolaisuudesta ja teräaseen hallussapidosta. Rambo viedään putkaan, jossa häntä aletaan valmistella oikeuskäsittelyä varten. Virkavalta huomaa, että Rambolla on selässään ja rintakehässään useita viiltojälkiä. Apulaissheriffin ja aseman työntekijöiden sadistinen kohtelu Ramboa kohtaan, sekä putkan kalterit ja parranleikkaajan veitsi tuovat Rambolle muistoja sotavankiajoista Vietkongin "tiikerihäkistä". 

Rajua väkivaltaa käyttäen Rambo pakenee poliisiasemalta läheiseen vuoristoon. Helikopteri löytää hänet, ja apulaisseriffi alkaa ampua helikopterista kiväärillä Ramboa kohti. Rambo ajautuu kallion kielekkeelle, josta ainoa pakomahdollisuus on alaspäin. Hän pudottautuu suuren kuusen oksien hidastamana maahan. Helikopteri laskeutuu lähemmäs, jolloin Rambo heittää sen tuulilasiin kiven, minkä seurauksena helikopteri alkaa kieppua ja apulaisseriffi putoaa maahan ja kuolee. Rambo vahingoittaa takaa-ajajiaan rakentamillaan ansoilla ja neuvoo seriffiä lopettamaan ajojahdin. Seriffi ei usko varoitusta ja kutsuu paikalle kansalliskaartin. Paikalle saapuu myös eversti Samuel Trautman, Rambon komentaja Vietnamin sodassa, joka yrittää taivutella radiopuhelimen kautta Ramboa antautumaan. Kansalliskaarti saartaa Rambon hylättyyn kaivokseen ja sulkee sisäänkäynnin singon laukauksella, mutta Rambo pääsee pakoon toista reittiä pitkin lievästi haavoittuneena. 

Seuraavana päivänä Rambo varastaa kansalliskaartin kuorma-auton ja lähtee tuhoamaan Hopen pikkukaupunkia. Hän saa paljon tuhoa aikaan vartioimattomassa kaupungissa räjäyttäessään muutaman rakennuksen. Lopussa hän on jo tappamassa Teaslea, mutta Trautman ehtii väliin ja saa taivuteltua Rambon antautumaan. Rambo lysähtää maahan ja tilittää Trautmanille katkerasti tunteitaan Vietnamin veteraanien törkeästä kohtelusta Yhdysvalloissa. Rambo viedään pois vangittuna.

Roolitus, maine ja vaikutus
---------------------------

John Rambon rooliin olivat ehdolla muun muassa Hollywood-kuuluisuudet John Travolta, Dustin Hoffman, Clint Eastwood, Steve McQueen ja Al Pacino.

Elokuvalla on todella väkivaltainen maine, vaikka todellisuudessa John Rambo aiheuttaa vain yhden miehen kuoleman. Ramboilusta on kuitenkin sittemmin muodostunut yhden miehen aikaansaamaa valtavaa tuhoa kuvaava käsite.

*Taistelijan* myötä markkinoille ilmestyi elokuvan myötä monenlaatuisia niin kutsuttuja "Rambo-puukkoja", joiden kahvassa oli elokuvassa nähdyt kompassi, neulontavälineet, hiomakivi ynnä muuta tavaraa. Veitsestä on valmistettu myös virallisesti lisensoitua kopiota.

Näyttelijät
-----------

|  |  |  |
| --- | --- | --- |
|   Sylvester Stallone   | … |   John Rambo
  |
|   Richard Crenna   | … |   Samuel Trautman
  |
|   Brian Dennehy   | … |   Sheriffi Will Teasle 
  |
|   Bill McKinney   | … |   Dave Kern 
  |
|   Jack Starrett   | … |   Arthur Galt 
  |
|   Michael Talbott   | … |   Deputy Balford 
  |
|   David Caruso   | … |   Mitch
  |
|   Chris Mulkey   | … |   Ward
  |
|   John McLiam   | … |   Orval
  |
|   Alf Humphreys   | … |   Lester
  |
|   David Crowley   | … |   Shingleton
  |
|   Don MacKay   | … |   Preston
  |

Lähteet
-------

1. ↑
2. ↑  First Blood David Morrell. Viitattu 6.6.2019. (englanniksi)
3. ↑  'Rambo' to get a Bollywood remake with Tiger Shroff, Stallone hopes 'they don't wreck it' *The Economic Times*. Viitattu 28.6.2021.
4. ↑  16 Things You Might Not Know About Rambo *www.mentalfloss.com*.  6.7.2016. Viitattu 28.6.2021. (englanniksi)
5. ↑  Deirdre Molumby: Rambo from First Blood to Last Blood *Entertainment.ie*. Viitattu 28.6.2021.
6. ↑  Jussi Huhtala: Tänään tv:ssä: Tämä elokuva on käsite – Näin syntyi yksi kaikkien aikojen toimintasankareista *Episodi.fi*. Viitattu 28.6.2021.
7. ↑  Rambo Movie Knives "Officially licensed reproductions of the actual knives used in the "Rambo" movies."

  

Rambo

|  |  |
| --- | --- |
| Elokuvat | 
* *Taistelija*
* *Rambo – taistelija 2*
* *Rambo – taistelija 3*
* *Rambo*

 |
| Näyttelijät | 
* Sylvester Stallone
* Richard Crenna

 |
| Videopelit | 
* *Rambo*
* *First Blood Part II*
* *Rambo III*
* *Rambo on Fire*
* *Rambo: The Video Game*

 |
| Muut | 
* *Ajojahti*
* *Rambo ja vapauden voimat*

 |